
C5-gyűrűs kurkuminoidok tumorellenes hatásának vizsgálata karcinóma sejtvonalakon

Kulcsszavak: karcinóma; ferroptózis; kurkuminoid; lipid peroxidáció; anti-tumor hatás
Bevezetés: A ferroptózis a programozott sejthalálnak egy fajtája, mely során a vas felhalmozódik a sejtekben, ezzel oxidatív stresszt és lipidperoxidációt indukálva, mely a sejtek apoptózisához vezethet. A kurkuma egyik fő másodlagos metabolitja a kurkumin (polifenolos kurkuminoid), mely tumor növekedést gátló hatású. A kurkuminoid szintetikus változatait vizsgáltuk endometrium adenokarcinóma (HEC-1A) és cervix karcinóma (HeLa) sejtvonalakon. Egészséges kontrollként pedig vese fibroblaszt sejteket (COS-1) használtunk fel. Kísérleteinkkel azt vizsgáltuk, hogy ezek a szintetikus vegyületek hogyan befolyásolják a ferroptózis folyamatát.
Módszerek: A HeLa, HEC-1A és COS-1 sejteket C5-gyűrűs kurkuminoidokkal (HI-154, HI-157, HI-158) kezeltük az IC50 koncentrációk alapján 24 óráig. Kontrollként a hordozóval (DMSO) kezelt sejteket alkalmaztuk. A sejtekből totál RNS izolálást majd komplementer DNS szintézist követően real time PCR-rel meghatároztuk a lipidperoxidációban szerepet játszó ALOX5 és 15 gének expresszióját, majd thiol mérést végeztünk. Továbbiakban a ferroptózisra utaló gének (ferroportin (FP), transzferrin receptor 1 (TfR1), ferritin nehéz lánc (FTH) és hemoxigenáz-1 (HO-1)) expresszióját és fehérje szintjét vizsgáltuk meg valós idejű PCR és Western blott segítségével.
Eredmények: A HeLa sejtekben mindhárom kurkuminoid növelte az ALOX gének expresszióját, míg a HEC-1A sejteknél csak az ALOX15 kifejeződése mutatott szignifikáns változást. Az ALOX gének expressziójával párhuzamosan nőtt a sejtek thiol tartalma a kontroll sejtekhez képest. A ferroptózisban szerepet játszó gének esetében elsősorban a TfR1 mRNS szintje növekedett, míg fehérje szinten a TfR1 és az FTH mutatott szignifikáns emelkedést a HEC-1A sejteknél. A HeLa sejtek esetében a vizsgált fehérjék szintje csökkenő tendenciát mutatott.
Következtetés: A C5-gyűrűs kurkuminoidok lipidperoxidációt váltottak ki, ugyanakkor a ferroptózisra gyakorolt hatásuk eltérő volt a vizsgált sejtvonalakban. 



